童丱須知 長幼篇
作者：史浩
朝代：宋

paragraphs: 父母有男女，兄良必弟悌。
天性所稟賦，初不煩法制。
如何中道間，鬩牆成背戾。
蓋由結婚姻，異姓以女妻。
妻不嫻教訓，夫不恤苗裔。
怨隙由愛惜，紛爭爲財計。
浸潤日已久，同惡遂相濟。
昆季若仇敵，長幼絕交際。
孤然離索身，何以異狗彘。
當思父母心，喜得賢子繼。
爲彼慵懦兒，清陰均映蔽。
如何我自賢，了不念同蔕。
宜罄友于情，金蘭彰夙契。
推心更及遠，落地皆魯衛。
祥覽何人哉，高風馳萬世。
俚言雖不文，將以助棠棣。